SA in 'veilige hande' met nuwe polisiehoof | Maroela Media
Pres. Cyril Ramaphosa het genl. Fannie Masemola (regs) op aanbeveling van 'n paneel kundiges as nuwe polisiekommissaris aangestel. Die minister van polisie, Bheki Cele (links) was deel van die paneel. (Foto: GCIS)
Die aanstelling van genl. Fannie Masemola as die land se top-polisieman is 'n goeie een en "ek dink ons is in veilige hande", sê dr. Johan Burger, 'n polisiekenner en self 'n voormalige senior polisieoffisier.
"As jy gesels met mense wat nou met hom saamgewerk het, praat almal met groot bewondering van sy vermoë om leiding te gee en moeilike besluite te neem – en om mense verantwoordelik te hou wanneer hy opdragte gegee het."
Burger sê Masemola is nie 'n man wat die kollig uitsoek nie, maar doen sy werk nougeset op sy eie gereserveerde manier. Oor vrese dat die flambojante minister van polisie, Bheki Cele, die nuwe polisiehoof moontlik gaan oordonder, sê Burger hy twyfel of dit die geval gaan wees.
"Masemola het 'n absolute voorkeur vir operasionele polisiewerk en waar dit saak maak, is hy 'n sterk persoon met 'n sterk persoonlikheid wat nie huiwer om leiding te neem nie."
Masemola het verskeie ander kandidate, onder wie lt.genl. Lucky Mkhwanazi, polisiehoof in KwaZulu-Natal, in die stryd om die top-pos geklop.
Pres. Cyril Ramaphosa het 'n paneel aangewys wat 'n aanbeveling oor die aanstelling van die polisiekommissaris gedoen het, 'n stap wat Burger meen groter legitimiteit aan Masemola verleen. Omdat Ramaphosa, anders as vantevore, nie die sogenaamde alleen-besluitnemer oor die aanstelling was nie, maar 'n paneel die polisiehoof vir die werk aanbeveel het, behoort dit ook by te dra tot beter verhoudings.
Cele, wat graag by operasionele polisiesake betrokke raak, was deel van dié paneel en is dus deeglik bewus van die motivering vir Masemola as polisiehoof. Sy voorganger, Khehla Sitole, is deur oudpres. Jacob Zuma in die pos aangestel, en daar was deurlopend agterdog dat die aanstelling gedoen is in 'n poging om Sitole en die polisie te manipuleer.
Danksy die betrokkenheid van die paneel, is daar egter nie 'n opvatting dat die nuwe polisiehoof die huidige president "ter wille moet wees nie".
Dit blyk in hierdie stadium ook nie dat Masemola enige geraamtes in die kas het nie. Hy het dus 'n "skoon gedragstaat".
'Enorme' taak wag
Burger waarsku egter dat 'n enorme taak op Suid-Afrika se mees senior polisiebeampte wag.
"Hy moet twee goed gelyktydig doen: hy moet die polisie as organisasie regruk, wat 'n enorme uitdaging op sigself is, en hy moet die misdaadprobleem daar buite pak. Hy kan nie wag tot hy die polisie reggeruk het voor hy misdaad takel, of andersom nie.
"Hy gaan dit gelyktydig moet hanteer en dit gaan enorme uitdagings aan hom stel."
Burger sê hy hoop Masemola reik uit na kundiges – en stel selfs 'n raadgewende paneel saam – wat hom op hierdie pad kan help. "Daar is baie navorsers en ander kundiges wat wag om behulpsaam en betrokke te wees, as hy net die moed van sy oortuiging het om na hulle uit te reik," sê Burger.
Dit sal ook wys wees om sterk adjunkte onder hom aan te stel. Dit behoort Mkhwanazi in te sluit, moontlik in dieselfde pos – hoof van polisiëring – wat Masemola self vantevore beklee het. "Dit sal Mkhwanazi ook die geleentheid gee om as adjunk- nasionale kommissaris die soort blootstelling op 'n vlak te kry wat hom in 'n uitstekende posisie sal plaas wanneer Masemola se termyn verstryk.
"Tussen die twee van hulle was hulle uitstekende kandidate vir die pos."
Tree hy nie oor 'n jaar af nie?
Maskers swape.. MASKERS!
Hoop Cele los hom om sy werk te doen.
Ons sal maar sien of hy nie ook soos Beki net gaan waar die media hom kan sien nie! n vis vrot van sy kop af en dit kan duidelik in die poliesie mag gesien word , laat ons sien of hy dit kan verander !